阳枋
谢涪陵刘君举使君见委北岩常长诗
雪片冬深玩易编，正公和气理尤浑。
八分写就龙蛇走，岩藤涧树常蜒蜿。
莲荡飘裾紫阳学，归来拂拭莓苔痕。
岩前世事几兴废，道无今古终长存。
新来五马栽桃李，生平伊洛期穷源。
下车一笑抚江阁，片心飞度苍崖根。
生香动荡满幽谷，秋丛濯雨抽兰荪。
露华滴晴舞夜鹤，云叶卷霁吟朝猿。
衰翁白首野人服，不爱市井怜山村。
太守招来说好语，翠萝有路犹堪扪。
听终不敢谢疲苶，瘦筇强拄岩檐门。
遗书欲傍梅花读，祗恐使人昭昭己昏昏。